Analiżi ekonomika ta' kif żviluppaw il-finanzi tal-pajjiż fl-aħħar snin tixhed kif biex is-sena li għaddiet Malta rreġistrat surplus kien hemm bżonn bidla fid-direzzjoni ekonomika. Bidla li ma kinetx żgħira. Ekonomisti ta' esperjenza li kkontribwixxew għall-analiżi ta' din il-gazzetta fissru kif il-fatti juru li hija illużjoni l-impressjoni li tippromwovi l-oppożizzjoni li dan il-Gvern kellu xi suċċess ekonomiku fuq xiex jibni. Fil-fatt, pajjiżna kellu ekonomija li kienet qed tikber b'mod minimu ħafna u l-aħħar sena sħiħa ta' Gvern Nazzjonalista għalqet b'defiċit ta' €362.3 miljun. Anke l-aġenziji tal-klassifikazzjoni tal-kreditu jikkonferma dan. Id-DBRS kient qalet hekk dwar l-ekonomija Maltija. "Iż-żieda fl-ispiża pubblika u l-kontrolli interni dgħajfa kienu komuni fl-imgħoddi u wasslu biex Malta titqiegħed taħt proċedura ta' defiċit eċċessiv tliet darbiet minn meta Malta daħlet fl-Unjoni Ewropea fl-2004," kienet qalet l-aġenzija DBRS. Iktar minn hekk f'leġiżlatura waħda pajjiżna sofra diversi downgrades fir-ratings minn tliet aġenziji internazzjonali tar-ratings. L-aġenzija Moody's kienet niżżlet il-klassifikazzjoni ta' Malta minn stabbli A1 għal Negattiv A3. Fitch niżżlet lil Malta minn stabbli A+ għal stabbli A u Standard & Poor's kienet niżżlet lil Malta minn A stabbli għal A- negattiv. Saħansitra rapport tal-Fond Monetarju Internazzjonali kien qal fl-2013 li pajjiżna kellu jadotta miżuri biex id-defiċit jinżel taħt it-3% tal-Prodott Domestiku Gross u d-dejn ikun sostenibbli. Dakinhar l-esperti tal-IMF kienu bassru li sal-2016 id-dejn nazzjonali kien se jiżdied għal 75% tal-ġid nazzjonali. Għax il-pajjiż bidel id-direzzjoni, minflok, dan niżel għal 75% tal-ġid nazzjonali. Kif smajna fl-aħħar jiem l-aħħar darba li l-Gvern kellu surplus kien fl-1981. Dan ifisser kważi nofs iċ-ċittadini ta' dan il-pajjiż illum ma kinux għadhom twieldu meta nkiseb riżultat simili. Minn dakinhar sas-sena li għaddiet pajjiżna kien akkumula defiċit li jlaħħaq l-€5,676 miljun. L-għaqal fit-tmexxija finanzjarja tal-pajjiż jirriżulta wkoll mill-fatt li filwaqt li l-Gvern żied id-dħul, anke jekk naqqas it-taxxi, ma żiedx in-nefqa bl-istess mod ta' gvernijiet preċedenti. L-analiżi ekonomika li saret għal din il-gazzetta turi li l-Gvern preżenti nefaq €6.6 iktar għal kull €10 iktar li daħħal, filwaqt li l-gvern preċedenti kien jonfoq €15 iktar għal kull €10 iktar li daħħal iktar. Iktar dħul mit-taxxa tad-dħul Għal kull sena minn meta l-Gvern ta' Joseph Muscat rebaħ l-elezzjoni kien hemm tnaqqis fit-taxxa tad-dħul. L-ewwel tnaqqset it-taxxa għal dawk bid-dħul baxx u medju, filwaqt li tneħħiet it-taxxa fuq dawk b'paga minima. Fl-aħħar baġit tneħħiet it-taxxa minn fuq il-pensjonijiet. U minkejja li twettaq dak li ma sarx fil-ħames snin ta' qabel, id-dħul mill-income tax żdied minn €200 miljun bejn l-2007 u l-2012 għal €426 miljun bejn l-2012 u l-2016. Żieda sostanzjali grazzi għal iktar nies fl-impjieg u tkabbir ekonomiku mingħajr preċedent. Is-suċċess ekonomiku huwa rifless ukoll fil-fatt li minkejja li żdiedu servizzi ġodda bħaċ-child care b'xejn, u minkejja li żdiedu l-pensjonijiet u n-nefqa fl-edukazzjoni u s-saħħa, l-ispiża pubblika bħala proporzjon tal-ġid nazzjonali niżlet għal 38.4% minn 43% fl-2012. L-ekonomisti li tkellmu ma' din il-gazzetta juru li l-indikazzjonijiet huma li meta fil-ġimgħat li ġejjin toħroġ statistika Ewropea dwar is-suġġett, Malta tkun waħda minn ftit pajjiżi li jirreġistraw surplus. Biex hekk ikompli jispikka dak li qed jikseb pajjiżna.